**Te citesc**

*Adrian Pascu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

... și văd cuvintele mele invitând la dans

Frazele tale, iluzioniștii personalității gândurilor mele,

Conducătorii imperiului "bilețelelor de pe frigider".

... și aud notele primei noastre fugi;

O fugă scrisă-n grabă la lumina ultimului pătrar

Într-o seară de iarnă călduroasă.

... și ating fictiv marginile conturului tău

Cu determinarea unui curios explorator,

Pus în fața unei hărți necunoscute.

... și te citesc, și te citesc, și te citesc.